[Clemens Episcopus servus servorum Dei, dilecto filio Abbati Clun. salutem et Apostolicam benedictionem. Ex parte vestra fuit nobis humiliter supplicatum ut, cum vestri Ordinis observantia ab ipsa sui institutione multum sit rigida et difficilis ad ferendum, fuerintque postmodum per felicis Recordationis Gregorium Papam prædecessorem nostrum superaddita statuta gravia et præcepta diversarum pœnarum adjectione vallata, ne contingat sub tantis oneribus deficere oneratos, providere paterna diligentia curaremus. Attendentes igitur quod expedit Calamum quassatum non conterit, et in erasione æruginis vas non frangi, Devotionis tuæ precibus inclinati præsentium tibi auctoritate concedimus, ut super huiusmodi observatione statutorum ipsorum, quæ de tuæ substantia Regulæ non existunt, Tu, ac successores tui cum Prioribus, et Monachis vestri Ordinis universis tam præsentibus, quàm futuris liberè dispensare possitis, iis casibus dumtaxat exceptis, super quibus in eadem Regula est dispensatio interdicta, in quibus casibus dispensandi super pœnis adjectis, et irregularitatibus, quas tui subditi ob hæc hactenus incurrerunt, vel incurrent de cætero, eosque absolvendi ab interdicti, suspensionis, aut excommunicationis vinculo, quo ipsos ob transgressiones prædictorum statutorum involui contigit, vel continget, injuncta. Sic absolutis pœnitentia salutari, libera sit tibi, et eisdem successoribus de nostra permissione facultas; Priori nihilominus Monasterii vestri, et ipsius successoribus concedendi tibi, successoribusque tuis hujusmodi dispensationis et absolutioni, beneficium. (Si opportunum fuerit) concedentes auctoritate præsentium potestatem: non obstantibus aliquibus litteris ad quoscumque ab Apostolica sede sub quocumque tenore directis, et processibus variis habitis per eosdem, de quibus forsan oporteret in præsentibus plenam et expressam ac de verbo ad verbum fieri mentionem. Nulli ergo, etc. Datum Perusii. Id. Novembris, Pontificatus nostri anno primo.]